南山
作者：陳讜
朝代：宋

paragraphs: 天造其山，在貴之陽。
二十四峰，拔地峭剛。
其山維何，如彼玉蒼。
宅位於離，火德之祥。
南山何有，有方其巖。
若堂甚夷，若門者三。
穹者圓蓋，植者羽參。
石像天成，匪鑿匪劖。
陟彼山巔，有洞益奇。
南北戶通，千里頫闚。
伊晉之洪，采榮于斯。
丹飛井霤，木潤草滋。
昔我太宗，雲章下賁。
於皇仁廟，奎文狎至。
巖處有輝，神護孔閟。
丕昭聖朝，聲化遠暨。
南山不騫，天子萬年。
南山不朽，天子萬壽。
無量惟壽，與天齊久。
小臣作詩，永颺於後。